Beste Pravin, André: Dié kenners kan Eskom help redDr. Dirk Hermann, bestuurshoof van Solidariteit. (Foto: Solidariteit) Die ongeveer 300 kenners op Solidariteit se kortlys van kragkenners het sowat 5 500 jaar se gesamentlike ervaring in die bedryf en beskik oor meer as 400 geakkrediteerde kwalifikasies waarvan 14 doktorsgrade in ingenieurswese en verwante velde is. “Hierdie lys bevat van die land se voorste kenners op die gebied van krag. Ons is verstom, nie net deur die magdom kundigheid en kennis wat hierdie individue bied nie, maar ook oor hulle bereidwilligheid en ywer om Suid-Afrika se kragkrisis aan te pak,” sê dr. Dirk Hermann, bestuurshoof van Solidariteit. “Onder hulle tel ook talle persone wat as gekwalifiseerde internasionale projekbestuurders werk en ook internasionaal gesogte spesialiste op hul gebied is.” Solidariteit het vroeër aangebied om die name van net die beste kundiges wat bereid sou wees om Eskom uit die beurtkragdilemma te help, aan die minister van openbare ondernemings te voorsien. Die organisasie het dieselfde aanbod in 2019 gemaak, maar dit het toe op dowe ore geval. Dié keer het Pravin Gordhan op die aanbod om hulp gereageer. In ŉ brief aan Solidariteit het Gordhan gevra vir vaardighede om die Eskom-krisis behoorlik te pak. Solidariteit het daarna ŉ veldtog van stapel gestuur om die regte kundiges op te spoor en Hermann sê sedertdien is hulle oorval met meer as ŉ duisend versoeke van kundiges en voormalige Eskom-werkers. Die lys is in oorleg met spesialiste en op grond van die dringendste behoefte by Eskom, verkort. Dit is Donderdag aan Gordhan en André de Ruyter, hoof van Eskom, gestuur. “Die grootste knelpunt in ons kragnetwerk lê tans by opwekking en daarom is die grootste persentasie (sowat 70%) van die kundiges op ons lys by opwekking betrokke. Altesame 16% kan by verspreiding betrek word, 6% by transmissie en sowat 8% van die kundiges kan kommersiële, bestuur- en ander vaardighede bied,” sê Hermann. Hy sê dit is belangrik dat Eskom so gou moontlik gestabiliseer word en dat die spesialiste op die lys oor die kennis en vaardighede beskik om dit gedoen te kry. Eskom het Woensdag aangekondig dat beurtkrag opnuut ingestel moet word. In hierdie stadium wissel dit tussen fase 2 en fase 4 en duur dit tot minstens Vrydag. Hermann sê die huidige krisis by Eskom waaronder alle Suid-Afrikaners ly en wat die ganse ekonomie bedreig, is té groot vir ŉ enkele party, insluitend die staat, om alleen op te los. “ŉ Funksionerende Eskom is van kardinale belang, vir sowel die organisasie se werknemers as werknemers regdeur die Suid-Afrikaanse ekonomie. Die druk is nou op die regering om die nodige politieke wil byeen te trek om hierdie kundiges in staat te stel om Eskom te red,” sê Hermann.